钦定古今图书集成/方舆汇编/边裔典/第101卷 > 《争讼》
## 钦定古今图书集成/方舆汇编/边裔典/第101卷 > 《争讼》

民间争讼，虽小事亦必上闻。国主初无笞杖之责，但
闻“罚金”而已。其人大逆重事，亦无绞斩之事，止于城
西门外掘地成坑，纳罪人于内，实以土石，坚筑而罢。
其次有“《斩手足指》者”，有《去鼻者》。但奸与贿无禁，奸妇
之夫或知之，则以两柴绞奸夫之足，痛不可忍，竭其
资而与之，方可获免。然装局欺骗者亦有之，或有毙
于门首者，则自用绳拖置城外野地，初无所谓报官
检验之事。人家获盗，亦可施监禁考掠之刑，却有一
项可取，且如人家失物，疑此人为盗，不肯招认，遂以
锅煎油极热，令此人伸手于中，若果偷物则手腐烂，
否则皮肉如故云。蕃人有法如此。又两家争讼，莫辨
曲直。国宫之对岸有小石塔十二座，令人各坐一塔
中，其外两家亲属互相堤防，或坐一二日，或坐三四
日，其无理者，必获症候而出。或身上生疮疖，或咳嗽热症之类，有理者，略无纤事。以此剖判曲直，谓之“天
狱。”盖其土地之灵有如此也。